KOMISIJAS REGULA (ES) 2019/88

(2019. gada 18. janvāris),

ar ko attiecībā uz acetamiprīda maksimālajiem atlieku līmeņiem konkrētos produktos groza Eiropas Parlamenta un Padomes Regulas (EK) Nr. 396/2005 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Acetamiprīda maksimālie atlieku līmeņi (MAL) tika noteikti Regulas (EK) Nr. 396/2005 II pielikumā.

(2) Sakarā ar procedūru, kurā piešķir atļauju darbīgo vielu acetamiprīdu saturoša augu aizsardzības līdzekļa lietošanai uz galda olīvām un olīvām eļļas ražošanai, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Šādu pieteikumu iesniedza arī par acetamiprīda lietošanu uz miežiem un auzām.

(4) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) izvērtēja pieteikumus un novērtēšanas ziņojumus, īpaši pārbaudot riskus patērētājiem un attiecīgos gadījumos dzīvniekiem, un sniedza pamatotu atzinumu par piedāvātajiem MAL (2). Iestāde minēto atzinumu pārsūtīja pieteikuma iesniedzējam, Komisijai un dalībvalstīm un darīja to publiski pieejamu.

(6) Pamatotajā atzinumā Iestāde secināja, ka visas prasības par datiem ir izpildītas un pieteikuma iesniedzēja pieprasītie MAL grozījumi, pamatojoties uz 27 konkrētu Eiropas patērētāju grupu eksponētības novērtējumu, patērētāju drošības ziņā ir pieņemami. Iestāde ņēma vērā jaunākos datus par šīs vielas toksikoloģiskajām īpašībām. Ne eksponētība šai vielai dzīves laikā, kas rodas, uzturā lietojot visus pārtikas produktus, kuros varētu būt šī viela, ne īslaicīga eksponētība tai, kas rodas, uzturā lietojot daudz attiecīgo produktu, neliecina par risku pārsniegt pieļaujamo dienas devu vai akūto references devu.

(7) Sakarā ar procedūru, kurā atjauno darbīgās vielas acetamiprīda apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 (3), Iestāde iesniedza secinājumu par minētās darbīgās vielas pesticīdu riska novērtējuma ekspertu līmeņa izvērtējumu (4), kurā tika ierosināti jauni toksikoloģiskie beigupunkti. Par šiem beigupunktiem Augu, dzīvnieku, pārtikas aprites un dzīvnieku barības pastāvīgā komiteja vienojās 2017. gada 13. decembrī (5).

(8) Komisija saskaņā ar Regulas (EK) Nr. 396/2005 43. pantu lūdza Iestādi izvērtēt, kādus riskus pašreizējie acetamiprīda MAL var radīt patērētājiem, ņemot vērā izrietošo zemāko akūto standartdevu (ARfD).

(9) Pamatotajā atzinumā (6) Iestāde konstatēja, ka patērētāju uzņemtā deva attiecas uz āboliem, bumbieriem, persikiem, galviņkāpostiem, Ķīnas kāpostiem, lapu kāpostiem, salātiem, platlapu cigoriņiem, spinātiem, anakampserām, mangoldiem un selerijām. Lai ziņotu par iespējamām rezerves labām lauksaimniecības praksēm (GAP), kas neradītu nepieļaujamu risku patērētājiem, tika aptaujātas dalībvalstis. Dalībvalstis norādīja uz rezerves GAP saistībā ar visiem attiecīgajiem produktiem, izņemot Ķīnas kāpostus, lapu kāpostus un selerijas, kuru MAL būtu jānosaka pie attiecīgās noteikšanas robežas.

(10) Attiecībā uz platlapu cigoriņiem Iestāde secināja, ka nav pieejama pilnīga informācija un ka riska pārvaldītājiem jāturpina skatīt šo jautājumu. Saistībā ar rezerves GAP patērētāji nav apdraudēti, tāpēc Iestādes noteiktais MAL minētajā produktā būtu jāiekļauj Regulas (EK) Nr. 396/2005 II pielikumā. Šis MAL tiks pārskatīts; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(11) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to piezīmes ir ņemtas vērā.

(12) Tāpēc Regula (EK) Nr. 396/2005 būtu attiecīgi jāgroza.

(13) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2019. gada 13. augusta. Tomēr attiecībā uz acetamiprīdu olīvās eļļas ražošanai, galda olīvās, miežos un auzās to piemēro no 2019. gada 13. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 18. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018; 16(5):5262.

(3) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(4) Secinājums par darbīgās vielas acetamiprīda pesticīdu riska novērtējuma salīdzinošo pārskatīšanu. EFSA Journal 2016; 14(11):4610.

(5) Review report for the active substance acetamiprid (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018; 16(5):5262.